CELEX: 62013CN0248
Language: el
Date: 2013-05-06 00:00:00
Title: Υπόθεση C-248/13: Προσφυγή της 6ης Μαΐου 2013 — Ευρωπαϊκή Επιτροπή κατά Συμβουλίου της Ευρωπαϊκής Ένωσης

15.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/25
            
         Προσφυγή της 6ης Μαΐου 2013 — Ευρωπαϊκή Επιτροπή κατά Συμβουλίου της Ευρωπαϊκής Ένωσης
   (Υπόθεση C-248/13)
   2013/C 171/48
   Γλώσσα διαδικασίας:η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: J. Currall, J.-P. Keppenne και D. Martin)
   
      Καθού: Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Συμβούλιο, παραλείποντας να υιοθετήσει την πρόταση της Επιτροπής περί θεσπίσεως κανονισμού του Συμβουλίου για την προσαρμογή, από 1ης Ιουλίου 2012, των αποδοχών και συντάξεων των υπαλλήλων και του λοιπού προσωπικού της Ευρωπαϊκής Ένωσης, καθώς και των διορθωτικών συντελεστών από τους οποίους επηρεάζονται οι εν λόγω αποδοχές και συντάξεις, παρέβη τις υποχρεώσεις που υπέχει από τον Κανονισμό Υπηρεσιακής Καταστάσεως των υπαλλήλων·
            
         
               —
            
            
               να καταδικάσει το Συμβούλιο στα δικαστικά έξοδα.
            
         
      Ισχυρισμοί και κύρια επιχειρήματα
   
   Με την παρούσα προσφυγή, η προσφεύγουσα υποστηρίζει ότι το Συμβούλιο παρανόμως παρέλειψε να υιοθετήσει την πρόταση της Επιτροπής περί θεσπίσεως κανονισμού για την προσαρμογή των αποδοχών και συντάξεων των υπαλλήλων δυνάμει του άρθρου 3 του παραρτήματος ΧΙ του ΚΥΚ, καίτοι από τους δεσμευτικούς όρους του άρθρου αυτού προκύπτει ότι η μέθοδος για την ετήσια προσαρμογή των εν λόγω αποδοχών και συντάξεων αποτελεί αυτόματη διαδικασία που δεν αφήνει κανένα περιθώριο εκτιμήσεως στο Συμβούλιο. Συγκεκριμένα, το προμνησθέν άρθρο επιβάλλει στο Συμβούλιο να υιοθετεί την πρόταση της Επιτροπής πριν από τις 31 Δεκεμβρίου κάθε έτους. Η Επιτροπή προσάπτει στο Συμβούλιο ότι περιορίστηκε να διαπιστώσει ότι δεν υπήρχε η ειδική πλειοψηφία προκειμένου να υιοθετήσει την πρόσταση της Επιτροπής περί, αφενός, προσαρμογής των αποδοχών και συντάξεων και, αφετέρου, των διορθωτικών συντελεστών που προβλέπονται στο παράρτημα ΧΙ του ΚΥΚ. Κατά την προσφεύγουσα, το Συμβούλιο εφάρμοσε στην πραγματικότητα, χωρίς αιτιολογία, το άρθρο 10 του παραρτήματος ΧΙ, αγνοώντας τις εξουσίες της Επιτροπής και του Κοινοβουλίου. Ενεργώντας με τον τρόπο αυτόν, το Συμβούλιο όχι μόνον παρέβη τις προμνησθείσες διατάξεις, αλλά και παραβίασε την αρχή της θεσμικής ισορροπίας, πράττοντας κατά κατάχρηση εξουσίας.